Գոմերի-քար լեռան կատարից գյուղը, իր մաս-մաս թաղերով, խաչի տեսք ունի. խաչի կենտրոնը Միջին թագն է, գլուխը (թե խաչն էլ գլուխ ունի) Առվու թաղը, աջ ու ձախ թևերը` Այգեստանն ու Էրիձորը, պոչը Գոմեր թաղն է` ոտաց կոխան բեմբասաց լեռան։ Սա է, որ համառորեն արգելում է մոտենալ իրեն. ոչինչ չունի տալու և է՜ն գլխից խրատաբանում է… Ասում եմ ձեզ. ձեր հողը քարերից ափեք, կորզեցեք ծմակուտներից և խլեցեք ձորափերից, ձեր ջուրը երկնքից վար բերեք, ի ձորե ձգեցեք լեռներ։ Զի այս է արքայություն և փառք։